
De viktigste personene i Mormors arv

Eikegården

Alva Saga Nygaard – Selja og Olais datter, 18 år

Live Nygaard – 22 år

Selja Saga Nygaard

Olai Nygaard

Una Saga

Olav og Halvor – Selja og Olais tvillingsønner – 19 år

 

Brastad herregård

Sverre Backe

Elsa Backe

Anders Marelius – sønn, 18 år

Elisabeth – datter, 16 år

Caroline – datter, 14 år

 

Øvrige

Leonard – husmannssønn, 20 år

Belinda – 18 år gammel husmannsdatter på stedet hvor Unas gamle stue lå i Sandsvær. Bor sammen med faren

Anna og Thomas med barna Alfred, Eva Johanne, David og Iselin på Smedstua

Amalie, Seljas venninne, på prestegården. Gift, med tre barn

Peder og Kristine med barna Tor Gabriel og Lill-Amalie på Kristinelund


Slik sluttet forrige bok

– Liker de ikke besøk her oppe? spurte Alva og svelget. Det begynte faktisk å bli litt ubehagelig å stå her og føle seg iakttatt.

– Det virker ikke slik, sa Anders Marelius nølende. – Men det er flere som bor her oppe. Han nikket mot noen av dem som iakttok dem. – Kanskje vi kan høre med dem?

Alva nikket også. Nå så hun at folkene der borte forsvant bak en husvegg. Hun tok et steg i den retningen, men stanset og så på Faks, som sto bundet til et tre et lite stykke unna. – De er kanskje ikke så interessert i oss. La oss hente hestene igjen. Jeg føler meg tryggere da.

– Jeg forstår hva du mener, mumlet Anders Marelius. – Det virker ikke som om de setter pris på fremmedfolk her oppe.

Alva ristet på hodet. – Nei, jeg føler meg uglesett. Hun tok de få skrittene bort til Faks, men da hun skulle løsne tøylene fra det lille treet, så hun noe bevege seg inne i buskaset. – Anders Marelius … begynte hun, men kom ikke lenger før en stor, sølvgrå ulv bykset ut og frem mot henne. Alva skrek og snudde seg for å springe, livredd for både eget liv og for om ulven ville gi seg på Faks når hun sprang.

– Hva er det? spurte Anders Marelius og så skremt på henne.

– Ulven! utbrøt Alva med et hikst. – Løp!

– Ulven? sa Anders Marelius forvirret. – Alva, det er ikke noe å spøke med.

Alva så på ham før hun snudde seg rundt og så dit ulven hadde bykset ut fra buskaset. – Men … Hun hikstet igjen og sperret opp øynene. Det var jo ingen ulv! – Det sto en ulv der, stammet hun.

– Nei, du må ha innbilt deg det, sa Anders Marelius skråsikkert. – Det må ha vært en grå skygge, og så spilte fantasien din deg et puss.

Alva trakk et skjelvende åndedrag. En grå skygge! Neimen om det hadde vært! Men hun så ingen ulv nå, det måtte hun innrømme. Hun ble stående tett inntil Anders Marelius og bare se mot buskene og hestene, og det tok en god stund før det løpske hjertet roet seg ned.

– Skal vi? sa Anders Marelius til slutt og dyttet forsiktig til henne.

Alva nikket og grep etter tøylene igjen. Men da de begge snudde seg ned mot husene og Glitre, skvatt hun til. Det kom tre menn gående mot dem, og alle tre hadde våpen i hendene.


Kapittel 1

På Finnemarka

Alva så fort på Anders Marelius før hun kikket på de tre mennene som kom gående mot dem. Nå la hun også merke til to hunder bak dem, store, grå hunder med krøll på halen. De murret dypt nede i halsen og gjorde henne ikke mindre nervøs. Hun så at Anders Marelius også stivnet til, men at han så slappet mer av og tok et steg frem mot mennene og hundene samtidig som han smilte avvæpnende.

Alva holdt pusten. Hva var det han holdt på med?

– Ivar! utbrøt Anders Marelius jovialt og nå også med fremstrakt høyrehånd. – Så hyggelig å se deg igjen! Det er meg, Anders Marelius, Sverres sønn.

De tre mennene stanset, men denne gangen så Alva en gryende gjenkjennelse i den ene mannens blikk.

– Anders Marelius? utbrøt han som måtte være Ivar, med overrasket røst. – Sist gang jeg så deg, rakk du meg hit, sa han og holdt hånden opp i brysthøyde. Den ene av hundene klemte seg inn mot det som måtte være eieren, mens den andre hunden plutselig så mer nysgjerrig ut og gikk frem mot Anders Marelius.

– Ja, det stemmer nok det, lo Anders Marelius. – Det er noen år siden jeg har vært her.

Ivar gjorde en håndbevegelse, og de andre mennene senket skuldrene og våpnene, de også. Nå gikk Ivars hund frem til Anders Marelius og snuste på ham mens den logret imøtekommende.

– Vi er ikke så glad i fremmede som snoker rundt, forklarte Ivar med et flir.

– Det vet jeg, sa Anders Marelius. – Det var derfor vi prøvde å banke på hos deg først.

– Jeg var nede i naustet, forklarte Ivar og nikket ned mot innsjøen, den vakre Glitre. – Og disse to kom til meg og sa at det var fremmedfolk rundt huset mitt. Han smilte. – Men nå viser det seg jo at det var gamle kjente. Han så på Alva med et uleselig ansiktsuttrykk. – Men denne frøkna har jeg ikke møtt før.

– Det er Alva Saga, sa Anders Marelius. – Selja og Olais datter. Hun er på besøk på Brastad nå i sommer.

– Er det hun som har blitt voksen, sa Ivar og nikket.

Ivars hund snuste på Alva også, og hun lot den slikke henne på hånden. Etterpå mistet den interessen – de to fremmede var åpenbart ikke farlige – og begynte å snuse på en gresstue, kanskje fikk den ferten av en mus eller en muldvarp.

De to andre mennene hilste på dem begge to før de snudde og gikk hver til sitt. Ivar ble stående igjen og snakke med dem.

– Hva er det som bringer dere til Finnemarka? spurte han.

– Jeg har med en hilsen fra far, sa Anders Marelius fort. – Et fenalår, om det skulle smake. Han har ikke vært her på lenge, han heller, det er alltid mye å gjøre på Brastad.

– Takk, det var hyggelig, sa Ivar. – Du må hilse så mye tilbake.

– Takk, det skal jeg gjøre.

Alva tenkte på skrinet, men det ville hun ikke fortelle Ivar om.

– Har dere tid til å bli værende til middag? spurte Ivar og slo ut med hånden. – Jeg har fersk fisk, hvis det kan friste. Han nikket mot stua. – Dere kan binde hestene utenfor stua mi.

– Takk som byr, svarte Anders Marelius. – Det vil vi gjerne.

Alva tok seg i å puste lettet ut da de bare en liten stund senere leide hestene ned mot Ivars stue for å tilbringe ettermiddagen der. Ivars hund svinset etter dem mens den snuste på alt spennende den kom i nærheten av. Hun kikket seg rundt og så på de andre stuene, men det var ikke så lett å se om det bodde folk i alle, eller om noen av dem sto tomme. Kunne de sove over her, mon tro? Hvis hun ikke kunne fortelle noen om skrinet og beboerne her ikke likte folk som snoket rundt, ville det nok være best å lete etter det på nattestid. Kveldene var så lyse nå at de ville se alt nesten like godt som om det hadde vært midt på dagen. Da ville forhåpentligvis alle de andre sove og ikke følge med på hva de to gjestene drev med.

Hun måtte tenke på det og snakke med Anders Marelius. Og de måtte finne ut hvilken stue Una hadde bodd i! Plutselig tenkte hun på ulven hun hadde sett. Pleide den å komme så nær folk og hus? Da var det kanskje ikke så lurt å snike seg rundt på nattestid … Hun ristet på hodet. En enslig ulv pleide vel ikke å angripe folk. Den hadde antakelig sprunget langt bort allerede. Så rart at ikke Anders Marelius hadde sett den! Alva knep leppene sammen. Kanskje det hadde vært en av stedets hunder. Men ulv eller ei, nå var hun her på Finnemarka, og hun dro ikke herifra uten det skrinet!

På Eikegården

Selja la hånden over morens tynne og bleke, og følte med gru hvor kald den var. Hun følte gråten svi i halsen og bak øynene.

– Mor, hvisket hun mens tårene vellet opp og gjorde synet uklart. – Vær så snill og svar meg, mor, hvisket hun med grøtet stemme. Hun så opp på Olai, som sto der ved siden av, uten et ord.

– Mor, hvisket Selja og lente seg frem mot moren. En tåre trillet nedover kinnet og dryppet ned på moren. Hun la øret inntil Unas munn og deretter over brystkassen. Deretter kikket hun opp på ektemannen med blanke øyne. – Hun lever, sa Selja med ru røst. – Hjertet slår, og hun puster.

– Hvorfor våkner hun ikke? sa Olai lavt.

Selja ristet sakte på hodet, men før hun rakk å si noe, glippet Una med øynene.

– Mor? sa Selja, denne gangen med lyst håp i røsten. – Hører du meg? Det er meg, Selja. Olai er her også.

– Selja, sa Una lavt og hest. – Datteren min.

Selja klemte til rundt morens høyre hånd. – Jeg er her, mor.

– Alva må finne sin egen vei, sa Una sakte og anstrengt og så på Selja med klare, grønne øyne.

– Det har du sagt før, sa Selja mildt. – Men ikke vær bekymret for Alva nå.

– Nei, sa Una, fremdeles anstrengt. – Ikke bekymret. Men du er.

Selja svelget hardt. Ja, det var hun. Men en mor skulle vel bekymre seg for datteren sin?

– Det haster, sa Una hest og hostet skurrende.

– Hva mener du med det? spurte Selja bevende.

– Du må la henne gå, sa Una. – Hun vil komme tilbake.

Selja så på Olai, som trakk forsiktig på skuldrene samtidig som han så langt mer opprørt ut enn den lille bevegelsen tilsa.

– Vi har latt henne reise til Brastad i sommer, fortsatte Selja lavt. – Vi ga slipp. Vi forstår at hun må få prøve vingene sine.

Una lukket øynene, og Selja følte hjertet slå fort og vondt i brystet. Hun hadde gruet og fryktet for denne stunden og var ikke rede for den nå heller.

– Vil du imøtekomme mitt siste ønske? spurte Una og åpnet øynene og så på Selja med det klare blikket sitt.

– Ja, lovet Selja og svelget da hun husket det moren hadde bedt henne om tidligere. Den gangen hadde hun med gru lovet, både for å bli ferdig med den vonde samtalen og fordi hun tenkte at det ville være lenge til, og at moren sikkert ville endre mening når tiden vel kom. – Men ikke før tiden er omme. Hun orket knapt å snakke om dette, men hun visste at hun måtte.

– Det er den snart, sa Una og lukket øynene.

– Jeg håper inderlig ikke det, sa Selja og strøk moren over den rynkete hånden hvor blå blodårer snodde seg på oversiden. – Du må bare bli friskere, mor, sa hun. Men denne gangen svarte ikke moren.

Selja så på Olai igjen.

– Er hun … utbrøt han med dirrende røst.

– Nei, sa Selja skjelvende og følte igjen etter om moren pustet og om hjertet hennes slo. – Men du må sende guttene etter Alva, sa Selja med et hikst etter å ha forsikret seg igjen om at moren virkelig levde fremdeles. – Alva må komme hjem, for mor er veldig syk.

Finnemarka

Alva så seg rundt i den lille og enkle røykstua, og innså at folkene her oppe levde helt annerledes enn både de på Eikegården og på Brastad. Naturligvis hadde hun sett at stuene var små også fra utsiden, men hun hadde ikke sett for seg hvor enkle og fattigslige de også var på innsiden. Dette var riktignok bare en av mange stuer, men hun trodde ikke de andre skilte seg nevneverdig fra denne.

Hun så på den store peisen i hjørnet og husket at moren hadde fortalt henne om slike. Man fyrte opp morgen og kveld, og deretter sørget all steinen ovnen var bygget av, for å holde det lille rommet varmt døgnet igjennom. Men hun følte ingen varme fra grua eller steinene nå.

– Jeg sløser ikke med veden om sommeren, sa Ivar og nikket mot den kalde grua, som om han hadde lest tankene hennes. – Jeg har en mindre ildplass ute bak huset og lager ofte maten der nå som det er varmt i været. Hvis jeg er ute på jakt, steker jeg noe over bålet.

Alva nikket. Det fantes ingen store jorder her oppe, bare de små rugbråtene som fikk vokse der hvor de hadde svidd av skogen. Folk måtte sanke bær, nøtter, sopp, og fiske og jakte for å holde seg i live. Dyrene måtte spise like mye lauv som gress. Hun forsto det. Hun så Anders Marelius pakke ut fenalåret han hadde tatt med.

– Fra far, sa han og rakte det til Ivar. – Som takk for sist og for at du holder ro og fred her oppe.

Alva så spørrende på dem begge, og hunden snuste ivrig mot kjøttet, som den ikke skulle ha noe av fordi det var for salt. Ivar fikk henge det høyt.

– Et slikt sted kan fort bli et tilfluktssted for folk man ikke ønsker skal bli værende her, forklarte Ivar. – Men de aller fleste her vil bare leve i ro og fred og passe sine egne saker. Jeg sørger for at det forblir slik.

Alva nikket og visste ikke helt hva det skulle bety, men hun visste at Sverre var lagrettemann og hadde mange bekjente i den verdenen, og hun antok det betydde at dersom det slo seg ned hardbarkede kjeltringer her, så ville enten amtmannen eller fogden få vite det. Via denne Ivar. Han var kanskje stedets leder, eller det nærmeste de kom å ha noe slikt.

– Er dere sultne? spurte Ivar.

– Vi har med oss egen mat, sa Anders Marelius fort, og Alva nikket også siden hun nødig ville ta maten fra noen som åpenbart ikke hadde mye.

– Det er ikke så dårlig stelt med meg, sa Ivar med et skjevt smil, samtidig som han dro en hånd over skjegget. – Jeg fikk godt med fisk i natt og tenkte å steke et par ørret ute snart uansett.

– Da takker vi ja til det, sa Anders Marelius. Han så på Alva. – Alvas mormor bodde her for mange år siden, det er den andre grunnen til at vi har ridd opp hit. Hun vil gjerne se hvilket hus mormoren bodde i.

Ivar nikket.

– Hun heter Una, sa Alva fort. – Og hun kjente gamle Teemu.

– Una og Teemu, ja, sa Ivar og dro hånden over skjegget igjen. – Det går mange historier om dem her oppe. Han ristet på hodet. – Det er andre tider nå, og etter Teemu har vi ingen … slike, avsluttet han.

Alva følte hjertet slå håpefullt raskere. – Men da vet du hvor hun bodde?

Ivar nikket. – Det vet jeg. Jeg kan vise deg stedet.

Alva lyste opp. – Nå med det samme?

Ivar lo lavt. – Hvis dere ikke vil ha mat først, så ja. Han holdt opp den høyre hånden mot henne. – Men ikke vent deg for mye, unge frøken. Det er bare murene som står igjen av den stua. Den brant for mange år siden.

Alva nikket. – Jeg ville bare vite hvor hun bodde. Det er synd det ikke finnes noen stue å gå inn i, men jeg vet jo at det er mange år siden nå.

Ivar nikket mot døren. – Jeg kan vise dere litt rundt, men først spiser vi.

Alva følte seg knapt sulten nå som hun endelig var her på dette stedet som hun hadde hørt så mye om tidligere, men hun visste at de ikke kunne være uhøflige og takke nei, og de trengte helt sikkert mat.

Ivars mat var enkel, men god, og den stekte ørreten med korn og sommerens første grønnsaker til smakte godt.

– Er det noen som likner på onkel Sverre som bor her oppe? spurte Alva troskyldig mellom munnfullene, men hun fikk et megetsigende blikk fra fetteren.

– På herr Sverre? Nei … sa Ivar og dro hånden over det sommerkorte skjegget. – Det vil jeg ikke påstå. Et par mørkhårete har vi vel her oppe, men ingen som jeg vil si likner spesielt på faren din, sa han og nikket nå mot Anders Marelius. – Hvorfor lurte du på det? spurte han og så nå på Alva.

– Ingen spesiell grunn, sa Alva fort, selv om hun hørte selv at det lød litt merkelig. Heldigvis spurte han ikke mer om det, og Alva skyndte seg å spørre om hva de pleide å gjøre her oppe til sankthans, som tross alt bare var et par netter unna nå.

Ivar svarte villig på spørsmålene deres og fortalte små historier fra livet her oppe, og da de ryddet opp etter maten og praten, smilte han skjevt mot dem. – Nå er dere vel utålmodige etter å komme dere ut, sa han med et blunk og et megetsigende blikk på Alva, som nesten trippet av iver der hun sto.

– Møtte du Una? spurte Alva ivrig da Ivar viste dem rundt på det lille stedet. Han ristet på hodet.

– Nei, det gjorde jeg ikke. Men jeg møtte Teemu, og det tror jeg var mer enn nok for meg. Jeg har stor respekt for de gamle tradisjonene som svedjefinnene tok med seg, og da mener jeg ikke rugbråtene vi lever av her oppe. Men jeg og de andre som lever her nå, er vanlige folk, alle sammen. Arbeidsomme jegere og fiskere og bønder.

Alva nikket, og hun forsto ham. De fleste i hjembygda likte heller ikke kvinner som Una, til tross for at de noen ganger måtte se seg nødt til å oppsøke dem i ly av mørket for å få hjelp til seg selv eller noen de var glad i. Selja ble godt likt, men Alva visste at moren var svært forsiktig, og at det noen ganger ble snakket om henne også. Fikk man en uvenn da, kunne det bli farlig. Alva svelget, ville ikke engang tenke på at moren kunne være i fare. Og hun visste at det var slik moren tenkte om henne også.

– Vel, da er vi fremme, sa Ivar og slo ut med hånden mot en samling mosegrodde steiner, som engang hadde vært grunnmuren på et hus. – Så vidt jeg vet, er det her mormoren din bodde.

– Takk, sa Alva hest og følte hjertet banke raskere ved synet av de gamle husruinene. Et sted der nede mellom steinene lå skrinet som Una hadde bedt henne om å finne.

